Vanse kirke

Vanse kirke er en korskirke i Vanse på Lista i Farsund kommune, Agder fylke. Kirken er bygd av stein og de eldste deler er fra middelalderen, men den ble ombygget og utvidet i 1848. Den har nå 850 sitteplasser, men 1100 ble tidligere oppgitt. Adkomst til stedet, som er et velkjent turistmål, er via Fylkesvei 43 eller Fylkesvei 463. Kirkestedet Vanse kirke ligger slik til at stedet kan ha hatt religiøse funksjoner før kristendommen ble innført. Som for Oddernes er også Vanse kirkested ganske sikkert fra 1000-tallet. Alt tyder på at den første kirken var en mindre kirke av tre som seinere ble erstattet av en steinkirke. Middelalderkirken De eldste deler av dagens kirke ble oppført på 1100-tallet eller tidlig 1200-tall. Det var en langkirke med kor, i romansk eller tidlig gotisk stil. Om stilen var romansk eller gotisk er vanskelig å avgjøre da det er så lite bevart av den opprinnelige kirken. Øystein Ekroll mener kirken ble påbegynt på 1200-tallet i gotisk stil. Kirken har et våpenhus som trolig er den nedre delen av et eldre vesttårn. Her er en vestportal med frittstående søyler og baser og kapitel. Disse restene tyder på at kirken er bygget tidlig i gotikken på 1200-tallet. Andre tidlige kirker på Agder har vært Harkmark kirke i Mandal og Høvåg kirke i Lillesand. Vanse kirke viser i det hele alle tegn til å ha vært Agders fylkeskirke i middelalderens Stavanger bispedømme. For biskopen må kirken ha vært viktig, fordi det er få andre steder i middelalderens Stavanger bispedømme at det er slik permanens i at sognepresten også er kannik i Stavanger. Peder Claussøn Friis skrev på 1500-tallet at Vanse var den største landskirken i Stavanger stift. Utformingen av Øyestad kirke ved Arendal er inspirert av blant annet Vanse kirke. Utvidelse av kirken Koret og østveggen ble revet i 1848 og erstattet av et stort korsformet tilbygg. Kirken ble ombygget og utvidet i 1848 på grunn av en ulykke i kirken der åtte personer omkom og flere ble skadet. Ulykken skjedde da det oppsto panikk i den fullstappede kirken og flere personer ble trampet ihjel. Kildegrunnlaget På Agder er det 17 kjente middelalderkirker i stein, men de er lite undersøkt. Mange er også sterkt ombygd på 17- eller 1800-tallet. Dette gjelder også Vanse kirke. En må derfor trekke slutninger om Vanse kirkes historie på grunnlag av sammenliknende resonnementer. En lokal forfatter, som var sogneprest på Lista, har villet datere dagens kirke til året 1037, men uten å angi andre kilder for dette enn folkesnakk. Årstallet 1037 er gjengitt kritikkløst av flere seinere forfattere; og Lista menighet har valgt kirkens jubileumsår på grunnlag av dette årstallet. Kirken kan være kan være bygget på 1000-tallet, heter det i Lista menighet. Vanse kirke er ofte sammenliknet med Oddernes kirke. En mente at Lista etter var et mer folkerikt område enn Oddernes, og mente også at disse kirkene synes å være bygget av samme arbeidslag. Derfor ble det antatt at Vanse kirke ble bygget i årene før Oddernes kirke i Kristiansand , og sistnevnte er datert til midten av det 11. århundre (dvs ca. år 1050), heter det i et oppslagsverk fra 1971.. Flere forfattere har villet datere steinkirken på Oddernes til 1000-tallet. Bakgrunnen er en runestein med innskrift fra 1000-tallet. Øystein Ekroll fastslår at innskriften må gjelde Oddernes' første kirke, og daterer nåværende steinkirke på Oddernes til godt ut på 1100-tallet. Ekroll daterer forøvrig alle eksisterende steinkirker i romansk stil til 1100-tallet. Ekroll angir at Vanse kirke ble påbegynt omkring år 1200 og utformet med spissbuer i tidlig gotikk. Vestportal med frittstående søyler og baser og kapitel tyder på at kirken er bygget tidlig i gotikken på 1200-tallet. Ekroll nevner flere kirker som sammenliknes med Stavanger domkirke: Vanse, Øyestad og Spangereid. Ut fra dette kan det stemme at de eldste bygningsdelene i den nåværende kirken er fra 1200-tallet. Riksantikvarens database oppgir ikke byggeår for Vanse kirke. Relikvie Det ble under restaureringen i 1848 funnet en liten eske av bly med et stykke tøy, litt kalkstein og en beinsplint fra en ukjent helgen (mulig Olav den hellige). Den ble funnet under kirkegulvet i Vanse kirke, like foran det gamle alteret. Referanser Litteratur Ekroll, Øystein; Med kleber og kalk,Norsk steinbygging i mellomalderen., Samlaget, Oslo, 1997, ISBN 82-521-4754-2. Brekne, Peder (red., 1987): Vanse kirkejubileum 950 år. Vanse: Lista Menighetsråd Muri, Sigurd; Norske kyrkjer, Oslo 1971 Eksterne lenker (no) «Vanse kirke». Kirkesøk. Den norske kirke. (no) «Vanse kirke». Kulturminnesøk. Riksantikvaren – Direktoratet for kulturminneforvaltning. Vanse kirkes historie gjennom 1000 år. Arkivert 10. juni 2015 hos Wayback Machine. (de) Kirker i Norge (dateringen er usikker) Arkivert 29. september 2007 hos Wayback Machine. (Kirchen in Norwegen)